‘Ek is bang ek raak weer siek’ - Gesondheid - Republikein
Tuesday, August 11th, 23:33:00
Opvolgtoets wys negatief
14 July 2020 | Gesondheid
Henriette Lamprecht – Drie weke nadat ‘n vrou van Walvisbaai positief vir Covid-19 getoets het, is sy steeds in isolasie op die hawedorp saam met nege ander wat ook positief is. Die vrou, ‘n fabriekswerker, word saam met nege ander vroue in ‘n motorhuis agter die staatshospitaal gehuisves wat in isolasiegeriewe omskep is.
Volgens die vrou het haar aanvanklike simptome opgeklaar en haar eerste opvolgtoets het gewys sy is tans negatief. Sy het egter weer begin om simptome soos hoes te toon.
*Joyce wat verkies om ’n skuilnaam te gebruik, sê sy het op 23 Junie positief vir Covid-19 getoets. Volgens haar het sy simptome soos duiseligheid, erge hoofpyn, kortasem en ’n droë hoes gehad en sy kon beswaarlik op haar eie staan.
“Ek was baie swak en kon skaars loop. Ek het ook geen eetlus gehad nie en opgebring,” vertel sy.
Haar simptome het op 18 Junie begin en twee dae later het sy na die staatshospitaal gegaan. Sy is by die hek aangesê om na die agterkant van die hospitaal te gaan en vir ‘n dokter te wag aangesien sy Covid-simptome getoon het en haar temperatuur baie hoog was.
Volgens die dokter was dit reeds aand en te laat om haar te toets en sy is aangesê om die volgende dag na die toetssentrum in Kuisebmond te gaan.
Haar uitslae het op 23 Junie gewys sy is positief. ‘n Ambulans het haar van haar huis na die motorhuise agter die staatshospitaal wat in isolasiegeriewe omskep is, geneem.
Volgens haar word almal wat “baie swak is en chroniese siektes het” hier gehuisves, terwyl die “jongeres” na die jeugsentrum by Hentiesbaai uitgeplaas word.
Hoewel ‘n dokter hulle gereeld besoek, ontvang hulle nie enige medikasie buiten vitamien C-pille nie.
“Die dokter kom neem net ons koors.”
Volgens Joyce bring haar familie vir haar medikasie wat hulle op ‘n tafeltjie buite die motorhuis los.
Haar eerste opvolgtoets was negatief en sy wag om vir ‘n tweede keer getoets te word, om die geriewe te verlaat.
Die groep vroue deel een toilet en stort en sy sê dit is “baie liederlik koud” binne die vertrek.
Joyce se grootste vrees is dat sy weer met die siekte geïnfekteer kan word.
“Ek raak aan deurhandvatsels wat die ander aan raak en ons deel geriewe. Daar is ook geen sosiale afstand nie.”
Die regering het net beddens verskaf en elkeen moet sy eie beddegoed bring. Volgens Joyce maak skoonmakers die plek gereeld skoon. Hulle ontvang kos van die staatshospitaal wat in bakkies op die tafel voor die vertrek gelos word.
“Dit is yskoud wanneer dit uiteindelik by ons aankom.”
Joyce se 19-jarige dogter en haar tweejarige kleinkind het ook positief vir Covid-19 getoets. Hulle isoleer tans in Joyce se woonstel en het volgens haar geen simptome van die siekte nie.